SAL staak vlugte na Hongkong(Argieffoto: Henk Kruger/ANA) Die Suid-Afrikaanse Lugdiens (SAL) gaan sy vlugte tussen Johannesburg en Hongkong vir amper ŉ maand lank opskort. Die SAL se vlugte na Hongkong sal van Saterdag 23 November tot 14 Desember gestaak word. Die besluit is geneem om beduidende finansiële verliese op die roete te bekamp, wat deur die voortslepende politieke spanning in Hongkong vererger word. “Die besluit om dienste na Hongkong op te skort is betreurenswaardig, maar word genoodsaak deur die huidige afswaai in sake weens die uitdagings in die streek. Deur hierdie vlugte op te skort, kan ons daarop konsentreer om meer streeksdienste so gou as moontlik te hervat en al ons hulpbronne beter te benut,” het Philip Saunders, bedryfshoof van die SAL, gesê. Die SAL sal kliënte wat reeds vir die tyd vlugte bespreek het, binnekort kontak. Die lugdiens bedryf tans elke week vier vlugte tussen Johannesburg en Hongkong. Volgens Saunders is die SAL egter nie die enigste lugdiens wat vlugte na Hongkong afskaal nie. Cathay Pacific, Air China, Singapore Airlines, All Nippon Airways en United Airlines is van die lugrederye wat glo ook bedrywighede afgeskaal het. “Die uitwerking van hierdie verminderde bedrywighede word verder versterk deur ’n jaar-tot-jaar-daling van 13% in passasiersvolumes wat in Oktober 2019 op die Hongkong‑ Internasionale Lughawe aangeteken is.” Die SAL sal deur die loop van Donderdag verdere aankondigings doen oor die hervatting van bedrywighede na ander streke.